Σε μιά εξαγγελία με προεκλογικό «άρωμα» προς το στρατιωτικό και πολιτικό

προσωπικό του υπουργείου Εθνικής Αμυνας προχώρησε ο Πάνος Καμμένος. Ο

υπουργός Αμυνας υποσχέθηκε εξαγορά των «κόκκινων» δανείων τους, με

ευνοϊκούς όρους από τις συστημικές τράπεζες, μέσω των διαθεσίμων στα

Ταμεία και στον Αυτόνομο Οικοδομικό Οργανισμό Αξιωματικών.

Η προαναγγελία έγινε από τον Πάνο Καμμένο στο πλαίσιο της ανακήρυξης του 2018 ως «έτος μέριμνας προσωπικού».

Όπως ανέφερε την Δευτέρα ο υπουργός Εθνικής Άμυνας, η κυβέρνηση ετοιμάζει μια ολοκληρωμένη πρόταση για εξαγορά όλων των δανείων μέσω των διαθεσίμων στα Ταμεία και στον Αυτόνομο Οικοδομικό Οργανισμό Αξιωματικών (ΑΟΟΑ).

Ο ίδιος σημείωσε ότι έχει ήδη ξεκινήσει η σχετική προετοιμασία με την καταγραφή των δεδομένων για τα δανειακά προϊόντα που έχουν λάβει τα στελέχη και το προσωπικό από όλα τα επιτελεία.

Διευκρίνισε, δε, ότι η πρωτοβουλία περιλαμβάνει και ορισμένα εξυπηρετούμενα δάνεια, ακόμη και καταναλωτικά…

«Συλλέγοντας αυτά τα στοιχεία ετοιμάζουμε μια πρόταση για εξαγορά όλων των δανείων «κόκκινων» και «πράσινων». Εμείς θα ζητήσουμε την αγορά τους με την έκπτωση που μπορεί να υπάρχει σε αυτές τις περιπτώσεις» ανακοίνωσε ο Πάνος Καμμένος.

Σύμφωνα με τα όσα είπε ο υπουργός Αμυνας, η ρύθμιση θα αφορά και τους απόστρατους.

Το σχόλιο της ΝΔ

Επίθεση στον υπουργό Άμυνας Πάνο Καμμένο, τον οποίο κατηγόρησε πως λέει ψέματα σχετικά με την εξαγορά των δανείων των στελεχών και των απόστρατων των Ενόπλων Δυνάμεων, εξαπέλυσε ο αρμόδιος τομεάρχης της ΝΔ Βασίλης Κικίλιας.

Σύμφωνα με τον τομεάρχη Άμυνας της ΝΔ, ο κ. Καμμένος εμπλουτίζει καθημερινά την ατζέντα των ψεμάτων του.

«Αντί να δίνει υποσχέσεις ανεφάρμοστες, παράνομες και αντισυνταγματικές, ας επιστρέψει τουλάχιστον, έστω και με τρία χρόνια καθυστέρηση, το υπόλοιπο 50% των αποδοχών που τους οφείλει σε συμμόρφωση με τις αποφάσεις της Δικαιοσύνης» τονίζει, σε δήλωσή του, ο κ. Κικίλιας.